Procesul verbal al ședinței din data de 25.05.2016
Ședința a fost condusă de Manager General, Dr. Grasu Alis. 
Managerul General a anunțat că s-au încheiat şedinţele de instruire a operatoarelor, în urma cărora se vor da teste de verificare.  Au fost multe operatoare care nu au participat la cursuri, în special din tura a IV-a. Operatoarele care nu au participat la instruire vor da nota explicativă.

În continuare timpii de răspuns la apelurile 112 rămân mari; dr. Grasu Alis a făcut apel la toate operatoarele să răspundă prompt la apeluri.
Se va da o notă de serviciu pentru ca echipajele formate în alte microstaţii să nu mai fie redirecţionate la formare la distanţe mari, decât cu acordul managerului. Se va evita pe cât posibil modificarea componenţei echipajelor care  lucrează împreună de mai mult timp.
Rotaru Carol, responsabilul cu dispozitivele medicale, a anunţat că au fost primite filtrele Boscarol pentru aspiratoare.
Echipajele trebuie să ridice filtrele şi să facă dezinfecţia maşinilor.

Dr. Grasu Alis a anunţat că s-a schimbat procedura în caz de alertare pentru planul roşu. Au fost elaborate două proceduri, una pentru alertarea echipajelor SABIF şi cealaltă pentru modul de alertare al ambulanţelor private în caz de declanşare a planului roşu.
S-au discutat probleme organizatorice în legătură cu evenimentul “Record pentru Viaţă” ce se va desfăşura sâmbătă 28 mai. Instructorii vor fi prezenţi la orele 14, pentru a ridica manechinele şi a-şi stabili poziţiile. Accesul pe stadion se va face începand cu orele 15, pe 120 de turnicheţi, în grupe de câte 10 persoane la un instructor.

Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
